En 41-årig serber fik tirsdag en dom for et hjemmerøveri, nu overvejer nu at anke dommen.

For fem år siden blev en 81-årig mand udsat for et hjemmerøveri i Espergærde i Nordsjælland, og nu er en 41-årig serbisk mand er tirsdag blev dømt for forbrydelsen, som kommer til at koste ham et år og seks måneder i fængsel.

Det oplyser Retten i Helsingør.

Den serbiske mand er ved dommen også blevet udvist af Danmark med indrejseforbud, der gælder i 12 år.

Røveriet blev begået, før straffen for hjemmerøveri blev skærpet, så forbrydelsen skal give mindst fem års fængsel. Derfor blev han dømt efter de tidligere regler.

Truet på livet og røvet for flere tusinde

I maj 2011 blev den 81-årige pensionist udsat for et voldsomt hjemmerøveri, da en bande på fire trængte ind i den ældre mands hus og ifølge anklageskriftet plyndrede ham for blandt andet smykker og kongeligt porcelæn. Angiveligt ejendele med en værdi på mere end 66.000 kroner.

Ifølge anklageskriftet blev den ældre mand vækket klokken tre om natten, da gruppen trængte sig ind i hans hjem. Han blev holdt fast i sengen og blev truet på livet.

- Du skal dø. Har du guld? Har du auto? spurgte de under hjemmerøveriet.

Der var et større netværk bag røveriet. I 2012 blev fire personer dømt for at have spillet forskellige roller i hjemmerøveriet, mens yderligere tre blev eftersøgt. Heriblandt den 41-årige mand.

Da manden endelig kom for retten, nægtede han sig skyldig.

Han forklarede i starten af retssagen, at han dengang befandt sig i Sverige i forbindelse med, at han søgte asyl.

Serber har flere domme - også i udlandet

Den dømte var oprindeligt sigtet for tre hjemmerøverier i Nordsjælland, men sigtelserne for to af røverierne faldt dog fra efter en juridisk vurdering.

Den 41-årige har tidligere domme fra Tyskland. Han blev udleveret til Danmark på grund af hjemmerøveriet i Espergærde, da han var færdig med at afsone sin dom i Tyskland.

Efter tirsdagens dom valgte han at tænke over, om han vil anke den til landsretten.

To andre serbere, som Nordsjællands politi mener også deltog i hjemmerøveriet i 2011, er efterlyst internationalt.